สตง.ชี้แก้สัญญาได้! เปิดทางขสมก.ตรวจรับเมล์แปดเปื้อนจาก “เบสท์ริน”!
สตง.ชี้แก้สัญญาได้! เปิดทางขสมก.ตรวจรับเมล์แปดเปื้อนจาก "เบสท์ริน"!
17 ม.ค. 2560

นายพิศิษฐ์ ลีลาวชิโรภาส ผู้ว่าการตรวจเงินแผ่นดิน (สตง.) เปิดเผยว่า การที่บริษัทซุปเปอร์ซาร่า จ่ายเงินภาษีจำนวน 400 ล้านบาท เพื่อนำรถออกมาจากท่าเรือแหลมฉบัง เป็นการยอมรับอย่างหนึ่งว่า รถอาจจะไม่ได้ประกอบและมาจากมาเลเซีย ดังนั้น การตรวจรับรถโดยคณะกรรมการตรวจรับต้องยึดสัญญาเป็นหลัก เมื่อสัญญาระบุว่า จะนำเข้ารถมาจากประเทศไหนต้องนำเข้ามาจากประเทศนั้น จึงจะตรวจรับได้ ไม่เช่นนั้นคณะกรรมการตรวจรับจะมีปัญหาในอนาคต
โดยในส่วนนี้ สตง.เห็นสัญญาแล้วว่านำเข้ารถมาจากประเทศไหน และจะติดตามว่าการตรวจรับจะเป็นอย่างไร ส่วนทางออกของปัญหานี้ มองว่ากฎหมายยังเปิดช่องให้แก้ไขสัญญาได้ แต่ต้องไม่ใช่การแก้เพื่อเอื้อประโยชน์ให้เอกชน เพราะกรณีนี้ ขสมก.ไม่ได้ทำผิดสัญญา หากจะแก้ไข ขสมก.ต้องชี้แจงเหตุผลให้ได้ว่าขอแก้เพื่อประโยชน์อะไร และคิดว่าถ้าจะแก้ไขเอกชนต้องปรับลดราคารถเมล์ที่จัดซื้อลง